
** Strategi- og handlingsplan 2019-2021**

Mer himmel på jord

* med Jesus Kristus i sentrum vil Grorud menighet formidle tro, håp og kjærlighet

Framtiden bor hos oss i Grorud menighet og i den mangfoldige Groruddalen! Grorud sokn strekker seg langs randen av Lillomarka fra Bånkall i nordøst til Linderud i sørvest. Romsås, Rommen, Grorud, Ammerud, Rødtvet, Nordtvet, Kalbakken, Veitvet og Sletteløkka er en del av soknet. Det bor ca 33000 mennesker innenfor soknegrensene, og rundt halvparten er medlemmer i Den norske kirke. Vi vil være kirke for alle som bor her. Midt i mangfoldet og ulike livsvilkår, sosialt og økonomisk. Vi bryr oss om alle generasjoner, og vil arbeide for at alle som opplever utenforskap skal få ta del i fellesskapet. Inspirert av Jesus, og i møte med andre, ønsker vi å bringe glede, håp og inkluderende fellesskap.

Vi vil være en diakonal menighet, og la det prege alt vårt arbeid. Vi lar oss inspirere av nettverket «Främtiden bor hos oss» i Svenske kyrkan, og vil la det prege holdninger og handlinger i vår menighet. Gjennom gudstjenester og kirkelige handlinger, kor, konserter, diakonalt arbeid, gjennom møter og vandringer på tvers av tro og religion, i samtaler og sjelesorg, i samarbeid med ulike lokale aktører i bydel og nærmiljø, i glede og sorg, er vi kirke. Vi vil ta synlig samfunnsansvar og ha et særlig fokus på barn- og ungdom. Vi vil satse på åpne kirker, vi vil bidra til å skape gode, trygge møteplasser, fremme rettferdighet og vise vei i miljøarbeidet lokalt i tråd med det trosbaserte forvalteransvaret vi har.   
  
Kirkebyggene på Grorud, Romsås og Rødtvet er ressurser for fellesskapet. Innholdet og aktivitetene gjenspeiler menighetens bidrag til nærområdene, og innbyr til hellige, varme og inkluderende fellesskap. Alle uansett tro, sosial bakgrunn, etnisitet, alder og seksuell legning skal oppleve at de er velkomne. Det skal være lett å være frivillig hos oss, og det skal være inspirerende å jobbe her. Vi skal være tilgjengelig og utadrettet i forhold til nærmiljøet og potensielle samarbeidspartnere i lokalsamfunnet.

Vår plan tar utgangspunkt i målformuleringene som   
Kirkemøtet og Oslo bispedømmeråd har lagt til grunn for sitt strategiske arbeid.  
  
I perioden 2019-2021 vil vi:

1. Ha et levende gudstjenesteliv i alle våre tre kirker.
2. Tilby dåp, trosopplæring og trygge, åpne møteplasser til alle barn, unge og voksne.
3. Ta samfunnsansvar lokalt og globalt, og vise medmenneskelighet i praksis.
4. Videreutvikle oss som en demokratisk og velfungerende menighet   
   hvor det er lett å være frivillig.
5. Ha en målrettet og tydelig kommunikasjon, internt og eksternt.

1 | Ha et levende gudstjenesteliv i alle våre tre kirker

Gudstjenestefeiringen er pulsen i menighetens arbeid. Gudstjenestene og de kirkelige handlingene favner livet fra begynnelse til slutt. Her skal det være rom for alle, uansett om en søker fellesskap eller stille ettertanke. Gudstjenestene skal være inviterende og inkluderende. Det er et mål at alle som kommer kan kjenne at her er det rom for dem. Et annerledes rom. Et hellig rom.

Bevegelsen fra søndagens gudstjenester til hverdag, og tilbake igjen, er sentral. Det som skjer i menigheten gjennom ukedagene skal prege det som skjer i gudstjenestene, og motsatt. Gudstjenesten er hele menighetens, og vi vil skape rom for delaktighet og engasjement. Vi vil ha en levende gudstjenestefeiring i alle de tre kirkene våre. Beliggenhet, arkitektur og særpreg er muligheter vi har til et variert gudstjenesteliv, som samtidig skal være gjenkjennelig fra sted til sted. Noen har ikke mulighet til å komme til kirkene, særlig de som bor på institusjoner. Vi vil fortsette å ta med gudstjenestefeiringen til dem.

*Ut over de føringer som ligger i de innledende delene til menighetens liturgiske grunnordninger ønsker vi at:*

1. gudstjenesten rommer et mangfold av mennesker
2. gudstjenesten gjenspeiler, beriker og utfordrer livet i samfunnet
3. det er åpenhet for å prøve ut nye uttrykksformer når det gjelder musikk, forkynnelse, bønn m.m, og vi henter inspirasjon fra den verdensvide kirke
4. det tilrettelegges mer for deltakere med røtter i ulike land, som f.eks gjennom bruk av flere språk, involvering i gudstjenestefeiringen, bruk av enkle visuelle virkemidler og trosuttrykk, Fader vår på flere språk, Bibelkasser til utlån, ikoner etc
5. kirkerommene og gudstjenestene skal være tilgjengelige både for små og store, og vi vil utarbeide bl.a egen agende for barn, leservennlige agender, lekekrok i alle kirkene osv
6. kirkekaffe er en viktig sosial arena og vi vil ha økt fokus på dette, bl.a gjennom servering av mat og gode måltidsfellesskap flere søndager
7. det utarbeides en kirkemusikalsk plan for menigheten
8. samarbeidet mellom de ulike korgruppene i menigheten, andre kor, korps og musikkgrupper i lokalsamfunnet forsterkes
9. det prøves ut «kirkeklubb» for barn/familier etter noen gudstjenester med fokus på liturgisk teologi og praksis
10. det legges til rette for forsangergrupper, særlig i Romsås kirke
11. det er variasjon og forutsigbarhet i tidspunkt for gudstjenester
12. informasjon om og rutiner knyttet til å melde dåp, konfirmasjon, vigsel og gravferd gjennomgås
13. det feires jevnlig gudstjenester på institusjonene i menigheten
14. flere gravferder holdes fra kirkene

2 | Tilby dåp, trosopplæring og trygge og åpne møteplasser til barn, unge og voksne

Helt siden den kristne kirke ble grunnlagt, har det vært undervist i hva den kristne tro handler om. Grorud menighet vil legge til rette for møteplasser hvor mennesker i alle aldre og livssituasjoner kan få oppdage, dele og fordype seg i den kristne tro. Det handler om å tilby dåp og livslang trosopplæring for barn, unge og voksne, og ta på alvor hvor vi er kirke, og menneskene som søker seg hit.

Vi arbeider ut ifra en tenking hvor kunnskap blir til i en gjensidig prosess. Samtaler, refleksjon, problematisering, praktisk anvendelse og opplevelse av mening, er av avgjørende betydning. Læring skjer hele livet. Fellesskapene som skapes må være trygge rom for at en slik læringsprosess skal kunne fungere og bidra til økt nysgjerrighet om den kristne tro. Det handler helt konkret om å legge til rette for at mennesker i alle aldre kan få kjennskap til, erfaring med og utvikle sin relasjon til den treenige Gud.

*Førende for arbeidet er menighetens plan for trosopplæring. Planen sier hvilke tiltak vi skal tilby ulike aldersgrupper fra 0-18 år. På bakgrunn av dette ønsker vi å:*

1. tilrettelegge for trygge og inkluderende møteplasser hvor barn, unge og voksne kan få reflektere, samtale og fordype seg i den kristne tro og hvor de de føler seg sett, tatt på alvor og verdsatt
2. gi hjelp til livsmestring og livstolkning med en himmel over livet
3. legge til rette for at flere velger dåp ved å styrke vår kommunikasjon til dåpsforeldre og dåpskandidater og å prøve ut ulike tidspunkt og rammer for dåp
4. bygge tydeligere sammenheng mellom ulike tiltak i menigheten
5. revidere menighetens plan for trosopplæring slik at den også rommer de kontinuerlige barne- og ungdomsarbeidet, og ha som mål at alle tiltakene skal ha høy kvalitet
6. ha fokus på å bygge gode relasjoner både gjennom tidsavgrensede og kontinuerlige tiltak
7. spesialisere Rødtvet kirke som en barne- og ungdomskirke, og utrede mulighet for nyetablering av tiltak i forlengelsen av eksisterende arbeid
8. videreføre og utvikle ledertrening for ungdom og styrke bruken av ungdomslederne inn i menighetens gudstjenesteliv, trosopplæring og barne- og ungdomsarbeid
9. bruke menighetens ungdomslederressurser inn i åpne tiltak i tilknytning til satsning på Romsås
10. se på mulighet for å tilby flere felleskap for unge voksne
11. etablere nye bibel-/bønnegrupper for de som ønsker det
12. jobbe videre med vårt samarbeid med aktuelle samarbeidspartnere, som bl.a bydel, idrettslag, skoler, helsevesen og frivillige kristne organisasjoner

3 | Ta samfunnsansvar lokalt og globalt, og vise medmenneskelighet i praksis

Grorud menighet vil være en diakonal menighet. Diakonien skal gjennomsyre holdninger og handlinger og prege alt arbeid i menigheten. Diakoni er evangeliet i handling, og kommer til syne gjennom å vise omsorg og respekt for hele mennesket og alt det skapte begrunnet ut fra Guds kjærlighet. Vi vil gjøre vårt for å bidra til vern om skaperverket. Alle kan gjøre litt, og vi vil utfordre både oss selv og andre til å velge klimavennlige løsninger der det er mulig.

Vi vil løfte frem menneskets uendelige verdi i forkynnelse og i praksis. Vi vil se hele mennesket med dets interesser, ønsker, rettigheter og behov, og vi vil hjelpe folk med å ta ansvar for eget liv.  I samarbeid med andre samfunnsaktører vil vi ta samfunnsansvar lokalt og globalt, og vise medmenneskelighet i praksis. Vi vil forplikte oss på bedre universell utforming i våre kirker og arrangementer.

*Førende for arbeidet er menighetens plan for diakoni. Denne er bygget på de fire hovedpilarene; nestekjærlighet, inkluderende fellesskap, vern om skaperverket og kamp for rettferdighet. Menigheten har også et delansvar for prostiets satsning på religionsdialog, og handlingsplan for dette arbeidet er en del av menighetens arbeid. Med bakgrunn i dette vil vi:*

1. være en åpen og inkluderende kirke som inviterer mennesker og grupper til fellesskap og gode møteplasser, gjerne på tvers av generasjoner og religioner
2. avdekke nød, fattigdom og ensomhet og samarbeide med bydelene rundt enkeltpersoner og grupper når det er nødvendig
3. utvikle diakonale tiltak for barn og unge i Romsås kirke, i samsvar med behovsanalysen gjennomført våren 2019
4. etablere språklab i Romsås kirke som et åpent tilbud
5. bidra til å utvikle en norsk versjon av nettverket «Främtiden bor hos oss» og arrangere en konferanse i samarbeid med Oslo biskop og bispedømmeråd
6. opprettholde og videreutvikle måltidsfellesskap i Romsås og Rødtvet kirker
7. videreutvikle samarbeidet med Rødtvet Senior- og aktivitetssenter
8. opprettholde og utvikle et godt og nært samarbeid med bydeler, barnehager, skoler, institusjoner, organisasjoner og næringsliv
9. videreføre satsningen på religionsdialog og samarbeide med andre trossamfunn om å skape arenaer for kontakt på tvers
10. samarbeide med andre trossamfunn om diakonale tiltak
11. forebygge mobbing, seksuell trakassering og overgrep i vårt miljø og på de arenaer vi er tilstede på
12. gjøre fasteaksjonen til hele menighetens innsamlingsaksjon
13. i ord og handling kjempe for rettferdig fordeling av jordas ressurser
14. ha en sterkere forpliktelse på å være grønn menighet og oppfordre folk til å delta aktivt i gode miljøtiltak hjemme, i menigheten og i storsamfunnet
15. revidere menighetens plan for diakoni

4 | Videreutvikle oss som en demokratisk og velfungerende menighet   
 hvor det er lett å være frivillig

Vi ønsker medbestemmelse, deltakelse, innflytelse og engasjement for å bygge en god menighet og bygge opp under et godt samfunn. Vi er opptatt av demokratiserende prosesser. Ved å bruke frivillige inn i utvalg og oppgaver menigheten skal løse, er vi med å demokratisere menighetens arbeid og oppgaver.

Som menighet verdsetter vi frivillighetens egenart og ønsker å være en del av den nasjonale satsningen på frivillighet. Vi vil være en menighet hvor det lett å være frivillig. Vi vet at det å delta i fellesskap gir tilhørighet og glede, tilfører mening og mestring og kan forebygge ensomhet. Dette er vi som kirke opptatt av. Som i offentligheten for øvrig er vi også klar over nødvendigheten av å samarbeide med frivillige for å kunne løse de oppgavene vi har ambisjoner om å løse, blant annet å formidle tro og håp i gudstjenester og fellesskap.

*Vi vil at:*

1. de frivillige skal kjenne seg sett, anerkjent og satt pris på
2. det skal tydeliggjøres forventninger rundt verv slik at frivillige vet hva de forplikter seg til
3. de frivillige skal få oppfølging ved starten av sin frivillighet, ved jevnlige møtepunkter og ved avslutning av sitt engasjement
4. vi skal få flere frivillige som vil bidra i Grorud menighet
5. Grorud menighet skal utvikle utvalgsstrukturen for å styrke de demokratiske sidene ved det kirkelige arbeidet, samt sikre gode prosesser og forankring oppover og nedover i menighetsstrukturen
6. utvalgene har mandat til å ta beslutninger innenfor sine områder, innen gitte økonomiske rammer
7. det skal arbeides aktivt med barn og unges medvirkning, medbestemmelse og involvering
8. Grorud menighet forplikter seg til å delta i ungdomsdemokratiet i Den norske kirke
9. det kommuniseres en tydelig forventing til foreldredeltakelse ved oppstart i barne- og ungdomsarbeidet
10. frivilligrapporten fra 2017 følges opp, med forankring i utvalg og stab

5 | Ha en målrettet og tydelig kommunikasjon, internt og eksternt

Vi er én menighet i tre kirker, og det skjer mye i Grorud menighet. Det gir noen utfordringer knyttet til kommunikasjonsarbeidet. Mennesker søker informasjon i ulike flater, og vi må være generøse i arbeidet med å informere om alt som skjer. Vi vil være både «analoge og digitale» og være målrettet i vår kommunikasjon med ulike aldersgrupper, internt og eksternt.

Vi skal ikke bare informere, vi skal også kommunisere. Vi ønsker en god balanse mellom praktisk informasjon og teologi i de sosiale flatene hvor vi er tilstede. Vi vil gi rom for møter med Gud og mulighet for ettertanke, tro og engasjement. For å få dette til ønsker vi et samarbeid mellom ansatte og frivillige i menigheten.

*I den kommende perioden vil vi:*

* 1. etablere en redaksjonsgruppe med både ansatte og frivillige
  2. ha en klar og tydelig kommunikasjonsstrategi som informerer om kirkens arbeid og rolle, og som inkluderer og engasjerer lokalbefolkningen
  3. løfte frem tenkningen i nettverket «Främtiden bor hos oss» internt og eksternt
  4. gjennomgå rutiner og virkemidler for å informere om gudstjenestefeiringen i alle kirkene
  5. jobbe med å kommunisere god teologi i ulike flater
  6. ha gode, oppdaterte og lettfattelige nettsider som både informerer om hva som skjer, som gir kunnskap om kristen tro og tradisjon og om de ulike kirkene våre, som gjør det enkelt å melde kirkelige handlinger, å melde seg som frivillig og å få kontakt med oss
  7. sørge for at informasjonen er tydelig og klar på «hva/hvem/hvordan»
  8. påse at folk kan kjenne seg igjen i hvordan vi fremstiller tiltak/kirkelige handlinger
  9. arbeide med å utvikle menighetens nettside og kontoer på sosiale medier, med særlig blikk på tilgjengelig informasjon om dåp og trosopplæringstiltak
  10. videreutvikle og distribuere informasjonsmateriell om dåp og trosopplæring og finne nye måter å nå potensielle dåpsforeldre på; f.eks helsestasjoner, babysang, barselgrupper
  11. tydeliggjøre og løfte frem muligheter for leie av lokaler
  12. kommunisere en enkel måte å «gi en gave» til menighetens arbeid